El Music Port Fest se celebrarà els dies 6 i 7 de juliol i combinarà activitats multidisciplinàries
06 de març 2018

![Imagen 1](/media/yn2fifbp/93c_musicportfest_04.jpg)![Imagen 2](/media/kkherkb4/93c_musicportfest_06.jpg)

El festival Music Port Fest, que ja ha donat a conéixer part de la seua programació, se celebrarà els dies 6 i 7 de juliol a l'entorn de la Nau del Port de Sagunt. Este esdeveniment es presenta com un festival obert i multidisciplinari que cerca revitalitzar la zona industrial del Port de Sagunt i que estarà format per més de 30 propostes culturals que combinen música, arts escèniques i intervencions plàstiques amb activitats culturals.

El Music Port Fest, a més de comptar amb tres escenaris i música rap, reggae, soul, funk i pop, comptarà amb propostes d'oci i de gastronomia per a respondre a les necessitats del públic. La intenció dels organitzadors del festival és oferir una experiència a un públic actiu, conscient i amb ganes de descobrir noves propostes culturals. Des dels seus primers passos, Music Port Fest destaca per la seua implicació amb la vida i el context sociocultural del Port de Sagunt.

La presentació de la programació va tindre lloc ahir en el Casal Jove del Port de Sagunt i van assistir a l'acte l'alcalde de Sagunt, Quico Fernández; la regidora de Turisme de Sagunt, Natalia Antonino; el president de l'Agència Valenciana de Turisme de la Generalitat Valenciana, Francesc Colomer; la diputada provincial de Turisme, Pilar Moncho; i els responsables de programació del Music Port Fest, Luis Óscar García i Sergi Almiñana.

 ![](/media/c12j4alc/93c_musicportfest_02.jpg)  

L'alcalde de Sagunt, Quico Fernández, va agrair als promotors del festival el treball que estan realitzant per a dur a terme este esdeveniment a Sagunt i va desitjar que “**la nostra ciutat puga oferir el millor que té perquè este siga un èxit**”. A més, va recordar que l'àmplia oferta cultural que té la ciutat es completa ara amb un gran festival de música que se celebrarà en un espai emblemàtic com és la Nau de Tallers, “**un lloc on tanta gent treballadora es va deixar la pell i que es troba en estos moments en vies de recuperació per a convertir-lo en un gran espai cultural al costat d'un port que volem obrir a la ciutat**”. Va insistir també que este esdeveniment de música, festa i teatre “**és una magnífica presentació per a donar pas a la programació d'estiu amb el festival Sagunt a Escena o el Música al Port**”.

Per la seua banda, la regidora de Turisme, Natalia Antonino, va destacar la importància d’este projecte per a la ciutat “**perquè Sagunt és una ciutat viva, viva en patrimoni, en naturalesa, en platja i en gastronomia, però també en música. En esta ciutat comptem amb una tradició molt arrelada musicalment, una programació molt extensa a nivell de producte cultural, musical i de tots els àmbits de les arts escèniques i, en definitiva, jo crec que este festival és una gran oportunitat per a la ciutat i per açò vull donar les gràcies a l'Agència Valenciana de Turisme, i també al Patronat, per haver apostat per Sagunt**”.

Entre els artistes musicals confirmats destaquen Kase.O, Mala Rodríguez, Sara Hebe, Muchachito, El Niño de la Hipoteca, El Kanka, Ángel Stanich, Corizonas, Green Valley, Smoking Souls, L.A, Sexy Sadie, Nixon, El Diluvi, Freedonia, Núria Graham, Ñekü, Gener, Candela Roots i la formació saguntina, Arcana Has Soul. Des de l'organització assenyalen que el cartell està en construcció i que pròximament comunicaran noves confirmacions d'artistes i bandes.

![](/media/mnbpilcp/93c_musicportfest_01.jpg) 

D'altra banda, Xarxa Teatre presentarà l'espectacle _PAPERS!_ i l'artista porteny Vic Pereiró, després de mostrar els seus projectes en museus internacionals com el MoMa de Nova York o la Tate Modern de Londres, portarà una intervenció multiformat sobre la regeneració de l'enclavament industrial del Port de Sagunt. Tots dos protagonitzaran projectes escènics i plàstics d'avantguarda amb els col·lectius que participaran en activitats relacionades amb el turisme i la difusió de la memòria històrica com l’Associació de Patrimoni Industrial Valencià (APIVA) o Ciudad Prohibida.

Les entrades per al festival ja es poden adquirir en la web oficial de l'esdeveniment [www.musicportfest.com](http://www.musicportfest.com/). Actualment els 500 primers abonaments compten amb preus promocionals per a l'abonament complet amb zona d'acampada (45€), l'abonament complet (35€) i l'abonament complet per a persones empadronades a Sagunt (30€). Els preus canviaran a partir del pròxim dilluns 12 de març.

![](/media/bwwp4x1q/93c_musicportfest_07.jpg) 

Durant la presentació, els intervinents han posat en valor la recuperació d’este espai d'alt valor històric de més de 30.000 metres quadrats. La ubicació està destinada a convertir-se en un espai de referència cultural i trobada ciutadana gràcies a la celebració d’este festival.

Una part significativa de les activitats ha sigut organitzada en col·laboració amb artistes, associacions i col·lectius locals. Es tracta d'una clara manifestació d'intencions per part del festival de respondre al seu compromís amb els valors de sostenibilitat, gestió i ús responsable dels recursos i de l'entorn.

*   [](http://www.facebook.com/sharer.php?u=https://aytosagunto.es/va/actualitat/el-music-port-fest-se-celebrara-els-dies-6-i-7-de-juliol-i-combinara-activitats-multidisciplinaries/ "Facebook")
*   [](http://twitter.com/share?url=https://aytosagunto.es/va/actualitat/el-music-port-fest-se-celebrara-els-dies-6-i-7-de-juliol-i-combinara-activitats-multidisciplinaries/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-music-port-fest-se-celebrara-els-dies-6-i-7-de-juliol-i-combinara-activitats-multidisciplinaries/ "Linked In")
*   [](mailto:?body=https://aytosagunto.es/va/actualitat/el-music-port-fest-se-celebrara-els-dies-6-i-7-de-juliol-i-combinara-activitats-multidisciplinaries/)